  Анжелика Тихонова корреспондент Удмуртиын Григорий Верещагинлэн берпуметӥ кигожтосъёсызъя кыллюкам поттыны дасясько. Со бордын Россиысь тодосъя академилэн Урал ёзэтысьтыз Историяя, кылъя но литературая Удмурт институтын ужало. Иворъёсъя «Удмуртия» агентстволы со сярысь вераз институтлэн кылосбур эскеронъёсъя ёзэтысьтыз тодосъя ӧнерчи, кылосбур тодосъя кандидат Леонид Ившин. «Со быдэсыз дась ини, но рецензентлы сётоно ай, ёзэтын учкыны кулэ», — шуиз Леонид Ившин. Солэн кылъёсызъя, кыллюкамлэн тиражез 200–300 экземпляр луоз. Быдӟалаез — 13 сюрс пала кыл. Нош ку потоз, тодмо ӧвӧл на. Институтлэн коньдонэз луиз ке, оло, ӝыны ар ӵоже но поттыны луоз, вераз тодосчи. Григорий Верещагинлэн кигожтосъёсыз та дырозь Историяя кылъя но литературая Удмурт институтын архивын возиськиллям. Мон тодэмъя, 90-тӥ аръёсысен кутскизы поттыны. Со кыллюкамъёс гинэ ӧй вал солэн, туж трос удмурт фольклоръя материалэз, собере этнографиен материалъёс трос солэн вал. Ваньмыз ӧвӧлэз 11–12 книга поттэмын ини кылосбур тодосъя кандидат Леонид ИвшинКыллюкаме нырысетӥ удмурт гожъясьлэн Григорий Верещагинлэн кык кигожтосъёсысьтыз гожъямъёсыз пырозы. Соос бордын ужась Леонид Ившин соос пӧртэмесь шуыса пусйиз. «Кудаз ке ӧжытгес кылыз, кудаз ке тросгес. Собере одӥгез вазьгес лэсьтэмын, мукетыз бергес. Шонер гожъяськонэз отын пӧртэм. Отын пӧртэм словарь статьяосыз вань. Шуом, ӟуч кылысь меӵак берыктыны уг луы ке, удмурт кыл ӧвӧл ке, соку со берыктэ сое толковой манерен», — валэктӥз тодосчи. Леонид Ившинлэн верамезъя, выль кыллюкам Григорий Верещагин шоры мукет сямен учкыны, берлозэ потэм удмурт кыллюкаме пырытэк кылем вужмем кылъёсты шараяны луонлык сётоз. Тегъёс: Лулчеберет Науканотехника Дышетон Ижкар Удмуртия история гожъясьёс  